Марко Ганчев
Котка и прахосмукачка

chitanka.info

Като внесохме в къщи

прахосмукачка,

нашата мачка

искаше да я смачка.

Прахосмукачката: — Хър-р-р.

Котката: — Мър-р-р.

Прахосмукачката: — С-с-с-т.

Котката: — Пс-с-с-т.

Прахосмукачката: — Фъс.

Котката: — Хъс.

Да, но може ли мачка

да надвие прахосмукачка,

дето не е нито животно,

нито човек,

а представител

на машинния век?

Виждайки, че ще трябва да се стъписа,

горделиво изпъчи се Писа

и каза:

— Да, ама ти пък нямаш мустаци! —

И си тръгна доволно

нашето домашно маце.

За мене това не бе изненада,

защото зная,

че котка по гръб не пада.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.